Gandia comptarà amb un agent d'innovació gràcies a les primeres ajudes concedides pel ministeri de Ciència i Innovació que dirigeix Diana Morant
13 gener 2022

## Gandia comptarà amb un agent d'innovació gràcies a les primeres ajudes concedides pel ministeri de Ciència i Innovació que dirigeix Diana Morant13 gener 2022Última actualització: 13 gener 2022

![](../gestion/img/5ec171a62d1e67a52688c2723d6d5c48a307b862764606b4686468f44cc10935.jpg)  
  

El Ministeri de Ciència i Innovació que dirigeix la ministra i exalcaldessa de Gandia, Diana Morant ha aprovat la concessió de prop d'1,8 milions d'euros en ajudes per a la incorporació d'agents d'innovació a 54 ajuntaments de la Xarxa de Ciutats de Ciència i Innovació, la Xarxa Innpulso.

Tal com ja va anunciar Diana Morant durant la seua visita a la nostra ciutat el mes d'octubre passat, Gandia, com a membre de la Red Innpulso, es veurà beneficiada d'aquestes ajudes, que en el cas de ciutats d'entre 20.001 i 100.000 habitants, suposen una la subvenció de fins al 75% del cost anual que té la implantació de l'agent d'innovació, és a dir, prop de 35.000 €.  
Aquests agents d'innovació es dedicaran, en exclusiva, a la implementació de les polítiques d'innovació municipals. La seua tasca consistirà a promoure el desenvolupament de projectes d'innovació digital, la licitació de projectes de compra pública d'innovació, i els plans de sostenibilitat, estalvi energètic o economia circular. També fomentarà l'emprenedoria tecnològica i social local. Les entitats beneficiàries han de fer, amb càrrec a aquesta subvenció, la contractació d'un agent local d'innovació en els tres mesos següents a la notificació de l'ordre de concessió de les ajudes.

L'alcalde de Gandia, **José Manuel Prieto**, ha mostrat la seua satisfacció per l'anunci fet pel Ministeri de Ciència i Innovació. Prieto ha recordat que la ministra Morant es va comprometre a la nostra ciutat a posar en marxa aquesta línia d'ajudes i tres mesos després, Gandia podrà comptar amb un agent d'innovació. "_Aquesta figura ens permetrà continuar apostant per l'impuls de polítiques d'innovació digital i la implantació de plans de sostenibilitat, per continuar sent una ciutat referent a l'àmbit de la innovació dins de l'administració local_".

Per la seua banda, la ministra **Diana Morant** ha afirmat que "_Aquest ministeri recolza les ciutats com Gandia com a agents principals del canvi, ja que han demostrat que volen, poden i han d'estar a l'avantguarda de la transformació global. Tots els alcaldes i alcaldesses tenen en mi una aliada: com a alcaldessa que he estat, compartisc la seua vocació i experiència al servei proper de cada ciutadana i ciutadà. Des d'aquest ministeri, continuarem facilitant la innovació oferint assessoria i xarxes de coneixement a tots els municipis espanyols_" i ha afegit que "_Enfortim la Xarxa Innpuls, l'aliança de Ciutats de la Ciència i la Innovació, amb mesures concretes com facilitar la incorporació d'agents d'innovació als seus ajuntaments. Ara, en aquests moments en què volem que la transformació arribe a totes les ciutats, hem d'ajudar els ajuntaments a assolir els reptes de futur. Per això, us ajudem a dotar-se d'agents especialistes en innovació. Aquesta és una de les importants mesures de la Xarxa Innpulso, pionera, en què el Ministeri ja ha incrementat en un 50% la seua aportació"_.

**Xarxa Innpulso**  
La Red Innpulso (ARINN) és un fòrum de trobada de les ciutats guardonades amb la distinció "Ciutat de la Ciència i la Innovació" que concedeix el Ministeri de Ciència i Innovació. Actualment, està integrada per 63 ciutats de totes les mides i en la nova convocatòria de concessió de la distinció s'han presentat 32 ciutats.  
El guardó 'Ciutat de la Ciència i la Innovació', creat el 2010, té com a objectiu reconéixer les ciutats que es diferencien pel seu compromís i aposta per la R+D+I, donant suport a la innovació als seus territoris, definint polítiques, potenciant estructures, institucions i empreses locals amb un fort component científic, tecnològic i innovador.  
A través d'aquesta Xarxa es potencia la col·laboració entre aquests ajuntaments en matèria de polítiques innovadores, es comparteixen bones pràctiques en la gestió de les polítiques esmentades i es fomenten iniciatives de comunicació d'aquests projectes als ciutadans. Així mateix, la Red Innpulso és un agent actiu de promoció de polítiques com ara la compra pública d'innovació, el suport a les pimes i els emprenedors, i la participació en projectes en el context del Programa Horitzó Europa.

[Twittear](https://twitter.com/share)